Nog ŉ eenheid by kragnetwerk gevoeg, sê EskomArgieffoto (Foto: SnapwireSnaps, Pixabay) Volgens die kragvoorsiener is die aansluiting van die kragstasie-eenheid ŉ mylpaal in Eskom se pad na die volle kommersiële bedryf van die eenheid teen Januarie 2017. Ingula is ŉ pompopgaarskema op die platorand van die Klein-Drakensbergreeks op die grens van die Vrystaat en KwaZulu-Natal. Sodra die projek voltooi is, sal Ingula die grootste pompopgaarskema in Afrika wees en die 19de grootste in die wêreld. “Ons is trots daarop dat ons al vier eenhede van Ingula voor die sperdatums kon sinkroniseer,” het Brian Molefe, Eskom se uitvoerende hoof, gesê. “Ons sien uit daarna dat Ingula teen ons 2017-sperdatum afgehandel sal wees en daardeur Eskom se elektrisiteitsvoorsiening aan Suid-Afrika sal versterk.” Sinkronisasie is die proses ná konstruksie van die eenheid waar dit vir die eerste keer aan die kragnetwerk gekoppel word. Nadat die eenheid met die kragnetwerk gesinkroniseer is, moet daar verder optimalisering en toetse gedoen word om te verseker dat die eenheid veilig en betroubaar is. Sodra dit afgehandel is, word die eenheid as kommersieel verklaar en aan die opwekkingsafdeling by Eskom oorhandig. Ingula se eenheid 4 is op 10 Junie kommersieel verklaar. Die ander drie eenhede sal na verwagting in Januarie 2017 gereed wees vir kommersiële gebruik. Eskom moes vroeër die week vure doodslaan toe talle kragverbruikers in Gauteng gekla het dat beurtkrag weer in hul buurte ingestel is nadat kragonderbrekings in verskeie buurte in Johannesburg en Pretoria voorgekom het. Eskom het ontken dat die kragonderbrekings aan beurtkrag toe te skryf is en het gesê dat daar in die afgelope tien maande nog glad nie beurtkrag toegepas is nie.